Kaikki muut koronarajoitukset pysyvät voimassa.

Hallitus on päättänyt kumota Uudenmaan eristyksen heti.

Sanna Marinin (sd) hallitus on päättänyt odotetusti purkaa Uudenmaan matkustusrajoitukset. Suomalaiset voivat siis tästä päivästä alkaen ylittää taas Uudenmaan rajan normaalisti. Uudenmaan eristäminen alkoi 28.3. eli rajoitus oli voimassa kaksi ja puoli viikkoa.

Poliisi lopetti rajan valvonnan välittömästi, kun hallitus antoi iltapäivällä liikkumisen rajoittamisen kumoamisasetuksen.

Poliisin mukaan tarkistuspisteiden poistaminen aloitetaan välittömästi, jotta liikenne palautuu normaaliksi mahdollisimman nopeasti. Liikennejärjestelyiden purkutyöt kestävät torstaihin asti.

– Hallituksen päätöksen mukaisesti poliisi lopettaa liikenteen valvomisen välittömästi, eikä tämän jälkeen enää pysäytä liikennettä, kertoo tiedotteessa poliisikomentaja Lasse Aapio Helsingin poliisilaitokselta.

– Historiallinen operaatio on ollut poikkeuksellinen kaikkien viranomaisten osalta, mutta se on jälleen kerran osoittanut sen, että pystymme yhteistyöllä vastaamaan kaikkiin tilanteisiin muuttuvassa toimintaympäristössä.

Pääministeri Marin totesi hallituksen tiedotustilaisuudessa keskiviikkona, että Uudenmaan maakunnan sulkeminen ei ole enää välttämätön rajoitustoimi valmiuslain edellyttämällä tavalla.

Marinin mukaan hallitus kävi tiistaina perusteellisesti läpi Uudenmaan liikkumisrajoitusta koskevan arvion ja kuuli asiassa sosiaali- ja terveysministeriötä (STM), Terveyden ja hyvinvoinnin laitosta (THL) ja oikeusministeriötä.

STM:n arvion mukaan Uudenmaan liikkumisrajoitusta voidaan pitää edelleen sinänsä tarpeellisena ja toimivana osana rajoitustoimenpiteitä.

Ei oikeudellisia perusteita

Se ei kuitenkaan riitä.

– Perustuslakivaliokunta on korostanut asiaa koskevassa mietinnössään, että epidemiatilanteen muuttuessa niin, että liikkumisrajoitukselle ei ole enää oikeudellisia perusteita tai ne ovat muuttuneet, rajoitusta muutetaan tai asetus kumotaan, Marin sanoi.

– Valtioneuvoston on siis kumottava Uudenmaan liikkumisrajoitusta koskeva asetus välittömästi, kun perusoikeuksia koskevat välttämättömyyden ja oikeasuhtaisuuden vaateet eivät enää täyty. Näin ollen hallitus on eilen neuvotteluissaan päättänyt kumota Uudenmaan sulkua koskevan asetuksen. Kumoamisasetus tuodaan valtioneuvoston käsiteltäväksi tänään ja rajoitustoimenpide päättyy siis jo tänään 15. huhtikuuta, Marin jatkoi.

Hallitus antaa asetuksen liikkumisrajoitusten kumoamisesta klo 13 alkavassa valtioneuvoston yleisistunnossa, ja kumoaminen tulee voimaan välittömästi istunnon jälkeen.

Muut rajoitustoimet jatkuvat

Marin korosti, että Suomi ei ole vielä epidemian taitekohdasssa.

– Sen vuoksi muita rajoitustoimia on jatkettava ja noudatettava. Tilanne on yhä vakava ja siihen on suhtauduttava vakavasti, Marin sanoi.

Marinin mukaan kaikkien suomalaisten on yhä vältettävä kaikkia ylimääräisiä sosiaalisia kontakteja.

– Vaikka Uudenmaan liikkumisrajoitukselle ei enää ole oikeudellisia perusteita, hallitus suosittaa vahvasti, että ihmiset välttäisivät kuitenkin kaikkea ei-tarpeellista matkustamista, kuten vapaa-ajan matkustamista, myös kotimassa.

– Suomeksi sanottuna: Nyt ei ole oikea aika lähteä mökeille, Marin korosti.

Marinin mukaan rajoitustoimet toimivat vain, jos niitä noudatetaan.

– Vastuu taudin etenemisestä on jokaisella meistä. Jokaisen meidän vastuulla on suojella omaa, läheistensä ja kanssaihmistensä terveyttä, Marin sanoi.

Ohisalo: Ei vappupiknikkejä

Rajoitusten ja suositusten tarkkaa noudattamista korosti myös sisäministeri Maria Ohisalo (vihr). Hänen mukaansa matkustaminen mökille lisää edelleen riskiä koronavirusepidemian leviämisestä.

Ohisalo korosti myös sitä, että mökkipaikkakuntien viranomaiset ovat jo ennestään kuormittuneita, ja mökkiläisille mahdollisesti tapahtuvat onnettomuudet tai sairastumiset vain lisäisivät painetta.

Ohisalon mukaan edelleen on myös syytä noudattaa kokoontumisrajoituksia.

– Vappuna ei pidä järjestää piknikkejä muuta kuin virtuaalisesti, Ohisalo sanoi.

Kun liikkumisrajoitukset tulivat voimaan, koronavirustartunnat lisääntyivät Uudellamaalla selvästi muuta maata nopeammin.

– Tämän takia liikenteen vähentäminen oli tarpeellista ja tässä myös onnistuttiin, Ohisalo sanoi.

Ohisalon mukaan Uudenmaan liikkumisrajoituksen aikana liikenne Uudenmaan rajoilla väheni normaaliliikenteeseen verrattuna reiluun kolmannekseen.

Yli puoli miljoonaa kulkijaa tarkastettiin.

– Heistä noin 4 300 käännytettiin takaisin ja 115 sai sakkoja, Ohisalo sanoi.

Ohisalon mukaan suomalaiset noudattivat rajoitusta hyvin.

– Tästä haluan kiittää kaikkia suomalaisia.

Ohisalon mukaan Uudenmaan liikkumisrajoituksen purkaminen vapauttaa nyt merkittävän määrän poliisin resursseja muuhun toimintaan.

– Tämä helpottaa vastaamista esimerkiksi kasvaneeseen kotihälytystehtävien määrään, Ohisalo sanoi.

Jatkoa pohditaan ensi viikolla

Pääministeri Marinin hallitus käy ensi viikolla keskustelun sitä, mitä rajoitustoimia on syytä jatkaa ja mitä purkaa. Marinin mukaan keskusteluissa ovat myös mahdolliset uudet rajoitustoimenpiteet.

THL:n johtajan Mika Salmisen mukaan rajoitustoimet ovat selvästi hidastaneet uusien tautitapausten ilmaantumista Suomessa, ja siksi niitä on syytä jatkaa.

– Ravintoloiden sulkeminen auttaa tällä hetkellä, mutta se ei vielä näy täysimääräisesti, Salminen sanoi.

Salmisen mukaan koronavirusepidemian hidastamista lisääviä toimia, kuten käsien pesua ja mahdollisuutta siihen, pitää edelleen lisätä.

Iltalehden politiikan toimittaja Mika Koskinen seurasi hallituksen tiedotustilaisuutta ja raportoi siitä ILTV:n live-seurannassa. Live-seuranta löytyy jutun lopusta.

15.4. kello 11.30. Juttua päivitetty. Lisätty pääministeri Sanna Marinin ja sisäministeri Maria Ohisalon kommentteja tiedotustilaisuudesta.